Forslag til EUROPA-PARLAMENTETS OG RÅDETS FORORDNING om vedrørende ikke-finansielle kvartalsregnskaber for den offentlige forvaltning og service

(forelagt af Kommissionen)

BEGRUNDELSE

1. Baggrund for forslaget

I Det Monetære Udvalgs rapport om statistikkrav i ØMU, som blev godkendt af ØKOFIN-Rådet den 18. Januar 1999, understregedes bl.a. behovet for fælles og harmoniserede kortfristede statistikker over medlemsstaternes offentlige finanser.

I denne forbindelse prioriteredes data, som var umiddelbart tilgængelige, eller som var let tilgængelige i medlemsstaterne. Efter drøftelser i de relevante arbejdsgrupper og godkendelse i Udvalget for Det Statistiske Program vedtog Kommissionen en gennemførelse af forordningen med hensyn til kortfristede statistikker over offentlige finanser [1]. Ifølge kommissionsforordningen skal medlemsstaterne indberette kvartalsdata vedrørende hovedkomponenterne i den offentlige forvaltning og services indtægter og sociale ydelser undtagen sociale overførsler i naturalier inden tre måneder efter udgangen af det kvartal, de vedrører, første gang fra juni 2000.

[1] Jf. Kommissionens forordning (EF) nr. 264/2000 af 3. februar 2000.

I sin anden statusrapport fra april 2000 om opfyldelsen af statistikkravene anerkendte Det Monetære Udvalg det arbejde, der var blevet udført i denne første fase og fremsatte følgende anbefalinger: "Medlemsstaterne bør fuldføre denne første fase og bestræbe sig på at udarbejde forenklede ikke-finansielle kvartalsregnskaber for den offentlige forvaltning og service inden tre måneder efter den pågældende periode.... Den endelige målsætning om forenklede nationalregnskabsdata på kvartalsbasis forventes opfyldt i år 2005 for alle lande.....I overgangsperioden 2002-2005 indberetter medlemsstaterne data til Kommissionen (Eurostat) vedrørende den offentlige forvaltning og services udgifter og indtægter i form af bedste skøn, især til udarbejdelse af aggregater for euroområdet."

Endvidere er den foreslåede forordning omtalt i handlingsplanen om statistikkrav i ØMU, som blev godkendt af ØKOFIN-Rådet den 29. september 2000. Forordningsforslaget er således opført på listen over ændringer til eksisterende forordninger, som Kommissionen vil forelægge for Rådet i begyndelsen af 2001.

Forordningen blev herefter udarbejdet i henhold til ovenstående bestemmelser.

Den blev behandlet i arbejdsgrupperne for kortfristede statistikker over offentlige finanser, for nationalregnskaber og for finansielle regnskaber.

2. Forordningsforslagets indhold

Formålet med forordningen er at præcisere

-indholdet af de ikke-finansielle kvartalsregnskaber for den offentlige forvaltning og service

-listen over og de vigtigste karakteristika i de ENS 95-kategorier, i henhold til hvilke der skal indberettes oplysninger.

Dette sammenfattes nedenfor:

Indholdet af de ikke-finansielle kvartalsregnskaber defineres ved henvisning til listen over ikke-finansielle transaktioner i ENS 95, som udgør komponenter i den offentlige forvaltning og services udgifter og indtægter [2].

[2] Jf. Kommissionens forordning nr. 1500/2000 af 10. juli 2000.

De ENS 95-kategorier, som skal indberettes i henhold til forordningen er de komponenter i udgifter og indtægter, som ikke er omfattet af Kommissionens forordning (EF) nr. 264/2000 af 3. februar 2000 med hensyn til kortfristede statistikker over offentlige finanser.

Ifølge forordningen skal der indberettes kvartalsdata inden 3 måneder efter udgangen af det pågældende kvartal.

Den første indberetning sker den 30. juni 2002 for alle medlemsstater. I overgangsperioden fra 30. juni 2002 til og med 30. marts 2005 accepteres "bedste kvartalsskøn". Fra 30. juni 2005 skal kvartalsdataene være helt i overensstemmelse med ENS 95 ("bedste skøn" er ikke længere tilladt).

Den første indberetning den 30. juni 2002 vil omfatte kvartalsdata fra første kvartal 1999 til første kvartal 2002 ("bedste skøn er tilladt").

Angående starttidspunktet den 30. juni vil der dog for visse landes vedkommende være mulighed for undtagelser. Sådanne undtagelser vil dog ikke kunne overstige et år. For lande, som har fået bevilget undtagelse, skal indberetningen ske senest den 30. juni 2003, og kvartalsdataene skal da vedrøre perioden 1999 til første kvartal 2003.

2001/0056 (COD)

Forslag til EUROPA-PARLAMENTETS OG RÅDETS FORORDNING

om vedrørende ikke-finansielle kvartalsregnskaber for den offentlige forvaltning og service

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 285,

under henvisning til forslag fra Kommissionen [3],

[3] EFT C...

under henvisning til udtalelse fra Den Europæiske Centralbank [4],

[4] EFT C...

i henhold til fremgangsmåden i traktatens artikel 251 [5], og

[5] EFT C...

ud fra følgende betragtninger:

(1) Rådets forordning (EF) nr. 2223/96 af 25. juni 1996 om det europæiske national- og regionalregnskabssystem i Det Europæiske Fællesskab [6] (ENS 95) udgør referencerammen for de fælles standarder, definitioner, klassifikationer og regnskabsregler, der skal anvendes ved udarbejdelse af medlemsstaternes regnskaber til opfyldelse af Fællesskabets statistiske behov, således at der kan opnås resultater, der er sammenlignelige medlemsstaterne imellem.

[6] EFT L 310, 30.11.1996, s.1, senest ændret ved forordning (EF) nr. 2516/2000 (EFT L 290, 17.11.2000, s.1).

(2) I Det Monetære Udvalgs rapport om statistikkrav, der blev godkendt af Rådet (økonomi og finans) den 18. januar 1999, understregedes det, at effektiv overvågning og koordinering af de økonomiske politikker er af overordentlig stor betydning for et velfungerende indre marked og en Økonomisk og Monetær Union, og at dette kræver et omfattende statistisk informationssystem, som kan forsyne de politiske beslutningstagere med de nødvendige data som grundlag for deres beslutningstagning. Det anførtes endvidere i denne rapport, at det er nødvendigt at prioritere kortfristede statistikker over medlemsstaternes offentlige finanser, især de medlemsstater, som deltager i Den Økonomiske og Monetære Union, og at målsætningen var gradvist at udarbejde forenklede ikke-finansielle kvartalsregnskaber for sektoren offentlig forvaltning og service.

(3) Det er hensigtsmæssigt at definere de forenklede ikke-finansielle kvartalsregnskaber ved at referere til den liste over ENS 95-kategorier af den offentlige forvaltning og services udgifter og indtægter, som er omhandlet i Kommissionens forordning (EF) nr. 1500/2000 af 10. juli 2000 om gennemførelse af Rådets forordning (EF) nr. 2223/96 med hensyn til offentlige forvaltning og services udgifter og indtægter [7].

[7] EFT L 172, 12.7.2000, s.3.

(4) Ved denne fremgangsmåde i etaper prioriteres skatter, faktiske bidrag til sociale ordninger og sociale ydelser undtagen sociale overførsler i naturalier, eftersom disse kategorier giver et pålideligt billede af tendenserne inden for offentlige finanser og foreligger allerede nu og dermed rettidigt (første etape).

(5) Alle medlemsstaters indberetning af kvartalsdata vedrørende skatter, faktiske bidrag til sociale ordninger og sociale ydelser undtagen sociale overførsler i naturalier fra juni 2000 er hjemlet i Kommissionens forordning (EF) nr. 264/2000 af 3. februar 2000 om gennemførelse af Rådets forordning (EF) nr. 2223/96 med hensyn til kortfristede statistikker [8].

[8] EFT L 29, 4.2.2000, s.4.

(6) Det er nødvendigt at supplere den første etape med endnu et sæt komponenter for at tilvejebringe en komplet liste over de komponenter, som udgør den offentlige forvaltning og services udgifter og indtægter.

(7) Der foretages en vurdering af pålideligheden af de kvartalsdata, der er omfattet af denne forordning, i forhold til de årlige data. Inden udgangen af 2005 udarbejdes der derfor en rapport over kvaliteten af kvartalsdataene.

(8) Det fremgår af artikel 2 og 3 i forordning (EF) nr. 2223/96 i hvilke tilfælde Kommissionen kan foretage ændringer i metodologien i ENS 95 for at præcisere og forbedre indholdet. Udarbejdelsen af ikke-finansielle kvartalsregnskaber for den offentlige forvaltning og service vil kræve ekstra ressourcer i medlemsstaterne. Indberetningen af disse data til Kommissionen kan derfor ikke ske på grundlag af en beslutning fra Kommissionen.

(9) Udvalget for Det Statistiske Program, der er nedsat ved Rådets afgørelse 89/382/EØF, Euratom [9] og Udvalget for Penge-, Kreditmarkeds- og Betalingsbalancestatistik, der er nedsat ved Rådets afgørelse 91/115/EØF [10], er blevet hørt i overensstemmelse med artikel 3 i disse afgørelser -

[9] EFT L 181, 28.6.1989, s.47.

[10] EFT L 59, 6.3.1991, s.19.

UDSTEDT FØLGENDE FORORDNING:

Artikel 1

Formål

Formålet med denne forordning er at definere indholdet af de ikke-finansielle kvartalsregnskaber for den offentlige forvaltning og service, at fastlægge listen over de ENS 95-kategorier, for hvilke medlemsstaterne skal indsende data fra 30. juni 2002 og at specificere disse kategoriers hovedkarakteristika.

Artikel 2

Indholdet af de ikke-finansielle kvartalsregnskaber for den offentlige forvaltning og service

Indholdet af de ikke-finansielle kvartalsregnskaber for den offentlige forvaltning og service er defineret i bilaget ved henvisning til en liste med de ENS 95-kategorier, som udgør den offentlige forvaltning og services udgifter og indtægter.

Artikel 3

Kategorier, som er omfattet af indberetningspligten for kvartalsdata

1. Medlemsstaterne indberetter til Kommissionen (Eurostat) kvartalsdata for de kategorier eller grupper af kategorier, der er indeholdt i listen i bilaget med undtagelse af de kategorier, for hvilke der skal indsendes data i henhold til kommissions forordning (EF) No 264/2000.

2. Der skal indberettes kvartalsdata vedrørende følgende kategorier (eller grupper af kategorier) af den offentlige forvaltning og services udgifter og indtægter:

(a) På udgiftssiden:

- Forbrug i produktionen (P.2)

- Bruttoinvesteringer + anskaffelser minus afhændelser af ikke-finansielle ikke-producerede aktiver (P.5 + K.2)

- Faste bruttoinvesteringer (P.51)

- Aflønning af ansatte (D.1)

- Andre produktionsskatter (D.29)

- Subsidier (D.3)

- Formueindkomst (D.4)

- Renter (D.41)

- Løbende indkomst- og formueskatter mv. (D.5)

- Sociale overførsler i naturalier vedrørende udgifter til produkter, der leveres til husholdninger gennem markedsmæssige producenter (D.6311 + D.63121 + D.63131)

- Andre løbende overførsler (D.7)

- Korrektion for ændringer i husholdningernes nettoformue i pensionskassereserver (D.8)

- Kapitalskatter + investeringstilskud + andre kapitaloverførsler (D.91 + D.92 + D.99)

(b) På indtægtssiden:

- Markedsmæssig produktion + produktion til eget brug + betalinger for anden ikke-markedsmæssig produktion (P.11 + P.12 + P.131)

- Andre produktionssubsidier (D.39)

- Formueindkomst (D.4)

- Imputerede bidrag til sociale ordninger (D.612)

- Andre løbende overførsler (D.7)

- Investeringstilskud + andre kapitaloverførsler (D.92 + D.99)

3. Transaktionerne D.41, D.7, D.92 og D.99 er konsolideret inden for sektoren offentlig forvaltning og service. De andre transaktioner er ikke konsolideret.

Artikel 4

Kilder og metoder til udarbejdelse af kvartalsdata

1. Kvartalsdataene for første kvartal 2001 og fremefter udarbejdes efter følgende regler:

(a) Kvartalsdataene baseres i størst mulig omfang på direkte oplysninger fra basale kilder med det formål for hvert kvartal at minimere forskellene mellem de første skøn og de endelige tal.

(b) De direkte oplysninger suppleres om nødvendigt med korrektioner for dækningen og med begrebsmæssige korrektioner for at bringe kvartalsdataene i overensstemmelse med begreberne i ENS 95.

(c) Kvartalsdataene og de tilsvarende årlige data skal være overensstemmende.

2. Kvartalsdataene for første kvartal 1999 frem til fjerde kvartal 2000 udarbejdes efter kilder og metoder, som sikrer overensstemmelse mellem kvartalsdataene og de tilsvarende årlige data.

Artikel 5

Tidsfrister for indberetningen af kvartalsdata

1. Kvartalsdataene, der er omtalt i artikel 3, indberettes til Kommissionen (Eurostat) senest tre måneder efter udgangen af det kvartal, som dataene vedrører.

Eventuelle ændringer af kvartalsdatene for tidligere kvartaler indberettes på samme tidspunkt.

2. Den første indberetning af kvartalsdata skal vedrøre data for første kvartal 2002. Medlemsstaterne indberetter disse data senest den 30. juni 2002.

Dog kan Kommissionen bevilge en undtagelse på højst et år, for så vidt angår tidspunktet for den første indberetning af kvartalsdata for første kvartal 2002 og fremefter, såfremt de nationale statistiske systemer kræver større tilpasninger.

Artikel 6

Indberetning af historiske data

1. Medlemsstaterne indberetter til Kommissionen (Eurostat) historiske kvartalsdata for de kategorier, der er omtalt i artikel 3 første gang fra første kvartal 1999.

2. Kvartalsdata for første kvartal 1999 indtil fjerde kvartal 2001 indberettes til Kommissionen (Eurostat) senest den 30. juni 2002.

Dog kan Kommissionen bevilge en undtagelse på højst et år, for så vidt angår tidspunktet for den første indberetning af kvartalsdata for første kvartal 2002 og frem, såfremt de nationale statistiske systemer kræver større tilpasninger.

Artikel 7

Gennemførelse

1. Medlemsstaterne sender Kommissionen (Eurostat) en beskrivelse af de kilder og metoder, der anvendes til udarbejdelse af de kvartalsdata, som er omtalt i artikel 3 (oprindelig beskrivelse), samtidig med at de påbegynder indberetningen af kvartalsdata efter de tidsfrister, der er fastsat i artikel 5, stk.2.

2. Eventuelle ændringer af den oprindelige beskrivelse af de kilder og metoder, der anvendes til udarbejdelse af kvartalsdata, fremsender medlemsstaterne til Kommissionen (Eurostat), når de ændrede data indberettes.

3. Kommissionen (Eurostat) holder Udvalget for Det Statistiske Program og Udvalget for Penge-, Kreditmarkeds- og Betalingsbalancestatistik underrettet om de kilder og metoder, som hver medlemsstat anvender.

Artikel 8

Rapport

På basis af de resultater, der er omtalt i artikel 3, og efter at have hørt Udvalget for Det Statistiske Program forelægger Kommissionen (Eurostat) senest den 31. december 2005 en rapport for Europa-Parlamentet og Rådet. Heri foretages en evaluering af pålideligheden af medlemsstaternes kvartalsdata.

Artikel 9

Overgangsbestemmelser

1. For medlemsstater, som i overgangsperioden, der er omtalt i stk. 4, ikke er i stand til at indberette kvartalsdata fra første kvartal 2001 og fremefter i overensstemmelse med de kilder og metoder, der er angivet i artikel 4, stk. 1, og de tidsfrister, som er fastsat i artikel 5, stk. 1, anvendes bestemmelserne i stk. 2.

2 De medlemsstater, der er omtalt i stk. 1, indberetter til Kommissionen (Eurostat) deres « bedste kvartalsskøn» (dvs. inkorporering af alle nye data, som bliver tilgængelige under udarbejdelsen af forbedrede ikke-finansielle kvartalsregnskaber for den offentlige forvaltning og service) i overensstemmelse med de tidsfrister, som er omtalt i artikel 5, stk. 1.

De skal samtidig angive, hvilke foranstaltninger der skal træffes for at kunne indberette data i overensstemmelse med de i artikel 4, stk. 1, nævnte kilder og metoder.

3. I overgangsperioden, der er omtalt i stk. 4, følger Kommissionen (Eurostat) medlemsstaternes fremskridt hen imod fuld overensstemmelse med artikel 4, stk. 1.

4. Overgangsperioden starter fra tidspunktet for den første indberetning, der er omtalt i artikel 5, stk. 2, og slutter senest den 31. marts 2005.

Artikel 10

Ikrafttræden

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Europa-Parlamentets vegne På Rådets vegne

Formanden Formanden

BILAG

Indholdet af de ikke-finansielle kvartalsregnskaber for den offentlige forvaltning og service

De ikke-finansielle kvartalsregnskaber for den offentlige forvaltning og service defineres ved henvisning til listen over den offentlige forvaltning og services udgifter og indtægter i Kommissionens forordning nr. 1500/2000 af 10. juli 2000.

Den offentlige forvaltning og services udgifter omfatter de ENS 95-kategorier, der er opført på anvendelsessiden eller under ændringer i aktiver eller passiver på den offentlige forvaltning og services konti med undtagelse af D.3, som registreres på tilgangssiden på den offentlige forvaltning og services konti.

Den offentlige forvaltning og services indtægter omfatter de ENS 95-kategorier, der er opført på tilgangssiden eller under ændringer i passiver og nettoformue på den offentlige forvaltning og services ikke-finansielle konti med undtagelse af D.39, som registreres på anvendelsessiden på den offentlige forvaltning og services konti.

Pr. definition er forskellen mellem den offentlige forvaltning og services indtægter og udgifter som defineret ovenfor den offentlige forvaltning og services fordringserhvervelse, netto.

Transaktionerne D.41, D.7, D.92 og D.99 er konsolideret inden for sektoren offentlig forvaltning og service.

Tabellen nedenfor viser de kategorier i ENS 95, som udgør den offentlige forvaltning og services udgifter og indtægter. Kategorierne i kursiv indberettes allerede som led Kommissionens forordning (EF) nr. 264/2000 af 3. februar 2000.

ENS 95-koder // Den offentlige forvaltning og services udgifter

P.2 // Forbrug i produktionen

P.5 + K.2 // Bruttoinvesteringer + anskaffelser minus afhændelser af ikke-finansielle ikke-producerede aktiver

P.51 // Faste bruttoinvesteringer

D.1 // Aflønning af ansatte

D.29 // Andre produktionsskatter

D.3 // Subsidier

D.4 // Formueindkomst

D.41 // Renter

D.5 // Løbende indkomst- og formueskatter mv.

D.62 + D.6311 +

D.63121 + D.63131 // Sociale ydelser undtagen sociale overførsler i naturalier + sociale overførsler i naturalier vedrørende udgifter til produkter, der leveres til husholdninger gennem markedsmæssige producenter

D.7 // Andre løbende overførsler

D.8 // Korrektion for ændringer i husholdningernes nettoformue i pensionskassereserver

D.9 // Kapitaloverførsler

ENS 95-koder // Den offentlige forvaltning og services indtægter

P.11 + P.12 + P.131 // Markedsmæssig produktion + produktion til eget brug + betalinger for anden ikke-markedsmæssig produktion

D.2 // Produktions- og importskatter

D.39 // Andre produktionssubsidier

D.4 // Formueindkomst

D.5 // Løbende indkomst- og formueskatter mv..

D.61 // Bidrag til sociale ordninger

D.611 // Faktiske bidrag til sociale ordninger

D.612 // Imputerede bidrag til sociale ordninger

D.7 // Andre løbende overførsler

D.9 [11] // Kapitaloverførsler

[11] Korrektioner for skatter og bidrag til sociale ordninger, som er pålignet men ikke opkrævet, når de bogføres under D.9, betragtes som negativ indtægt.

D.91 // Kapitalskatter

B.8g // Opsparing, brutto

B.9 // Fordringserhvervelse, netto